CELEX: 32019D1987
Language: fi
Date: 2019-11-25 00:00:00
Title: Neuvoston Päätös (EU) 2019/1987, annettu 25 päivänä marraskuuta 2019, kansainvälisen oliivineuvoston jäsenneuvostossa Euroopan unionin puolesta otettavasta kannasta, joka koskee oliiviöljyihin ja oliivin puristemassaöljyihin sovellettavia kauppastandardeja

29.11.2019   
               
               
                  FI
               
               
                  Euroopan unionin virallinen lehti
               
               
                  L 308/95
               
            
         NEUVOSTON PÄÄTÖS (EU) 2019/1987,
         annettu 25 päivänä marraskuuta 2019,
         kansainvälisen oliivineuvoston jäsenneuvostossa Euroopan unionin puolesta otettavasta kannasta, joka koskee oliiviöljyihin ja oliivin puristemassaöljyihin sovellettavia kauppastandardeja
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, allekirjoitettiin unionin puolesta neuvoston päätöksen (EU) 2016/1892 (1) mukaisesti 18 päivänä marraskuuta 2016 Yhdistyneiden kansakuntien päämajassa New Yorkissa sillä varauksella, että sopimuksen tekeminen saatetaan päätökseen myöhemmin. Sopimus tuli sen 31 artiklan 2 kohdan mukaisesti väliaikaisesti voimaan 1 päivänä tammikuuta 2017.
                  
               
                     (2)
                  
                  
                     Sopimus tehtiin 17 päivänä toukokuuta 2019 annetulla neuvoston päätöksellä (EU) 2019/848 (2).
                  
               
                     (3)
                  
                  
                     Sopimuksen 7 artiklan 1 kohdan nojalla kansainvälisen oliivineuvoston jäsenneuvosto, jäljempänä ’jäsenneuvosto’, hyväksyy päätöksiä, joilla muutetaan oliiviöljyihin ja oliivin puristemassaöljyihin sovellettavia kauppastandardeja.
                  
               
                     (4)
                  
                  
                     Jäsenneuvoston on määrä hyväksyä 25 päivän marraskuuta ja 29 päivän marraskuuta 2019 välisenä aikana pidettävässä 110. kokouksessaan päätös, jolla muutetaan oliiviöljyihin ja oliivin puristemassaöljyihin sovellettavia kauppastandardeja, jäljempänä ’muutospäätös’.
                  
               
                     (5)
                  
                  
                     On aiheellista määrittää kanta, joka otetaan unionin puolesta jäsenneuvostossa, koska hyväksyttävällä muutospäätöksellä on oikeusvaikutuksia unioniin muiden kansainvälisen oliivineuvoston (IOC) jäsenten kanssa käytävän kansainvälisen kaupan osalta, ja se voi vaikuttaa ratkaisevasti unionin oikeuden sisältöön, erityisesti oliiviöljyn kaupan pitämistä koskevien vaatimusten osalta, jotka komissio on vahvistanut Euroopan parlamentin ja neuvoston asetuksen (EU) N:o 1308/2013 (3) 75 artiklan mukaisesti.
                  
               
                     (6)
                  
                  
                     Jäsenneuvostossa hyväksyttävä muutospäätös koskee muotoseikkojen korjaamista puhtausvaatimuksia ja laatukriteereitä koskevissa osioissa sekä neitsytoliivilamppuöljyjä koskevan uuden päätöksentekokaavion lisäämistä. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet muutospäätöksestä perusteellisesti. Muutospäätös edistää oliiviöljyalan standardien kansainvälistä yhdenmukaistamista ja vahvistaa kehyksen, joka takaa tasapuolisen kilpailun oliiviöljyalan tuotteiden kaupassa. Sen vuoksi tätä muutospäätöstä olisi puollettava ja tästä johtuen komission asetukseen (ETY) N:o 2568/91 (4) on tehtävä muutoksia.
                  
               
                     (7)
                  
                  
                     Jos muutospäätöksen hyväksymistä jäsenneuvoston 110. kokouksen aikana lykätään sen vuoksi, että jotkin jäsenet eivät pysty antamaan hyväksyntäänsä, tämän päätöksen liitteessä esitetty kanta olisi otettava unionin puolesta jäsenneuvoston mahdollisessa kirjeenvaihdolla tapahtuvassa päätöksentekomenettelyssä sopimuksen 10 artiklan 6 kohdan nojalla. Kirjeenvaihdolla tapahtuva päätöksentekomenettely olisi aloitettava ennen kesäkuussa 2020 pidettävää seuraavaa jäsenneuvoston säännöllistä kokousta.
                  
               
                     (8)
                  
                  
                     Unionin edustajien jäsenneuvostossa olisi voitava pyytää muutospäätöksen hyväksymisen lykkäämistä jäsenneuvoston 110. kokouksessa unionin etujen säilyttämiseksi, jos on todennäköistä, että unionin puolesta otettavan kannan merkityksellisyyteen vaikuttavat ennen kyseistä kokousta tai sen aikana esitettävät uudet tieteelliset tai tekniset tiedot,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jäsenneuvoston 25 päivän marraskuuta ja 29 päivän marraskuuta 2019 välisenä aikana pidettävässä 110. kokouksessa tai jäsenneuvoston kirjeenvaihdolla tapahtuvassa päätöksentekomenettelyssä, joka on aloitettava ennen kesäkuussa 2020 pidettävää jäsenneuvoston seuraavaa säännöllistä kokousta, unionin puolesta otettava kanta, joka koskee oliiviöljyihin ja oliivin puristemassaöljyihin sovellettavia kauppastandardeja, esitetään liitteessä.
         
         
            2 artikla
            Jos on todennäköistä, että 1 artiklassa tarkoitettuun kantaan vaikuttavat ennen jäsenneuvoston 110. kokousta tai sen aikana esitettävät uudet tieteelliset tai tekniset tiedot, unionin on pyydettävä, että jäsenneuvoston oliiviöljyihin ja oliivin puristemassaöljyihin sovellettavien kauppastandardien muuttamista koskevien päätösten hyväksymistä lykätään, kunnes unionin kanta on määritetty näiden uusien tietojen pohjalta.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 25 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               F. MOGHERINI
            
         
         
            (1)  Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 293, 28.10.2016, s. 2).
         
            (2)  Neuvoston päätös (EU) 2019/848, annettu 17 päivänä toukokuuta 2019, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen tekemisestä Euroopan unionin puolesta (EUVL L 139, 27.5.2019, s. 1).
         
            (3)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
         
            (4)  Komission asetus (ETY) N:o 2568/91, annettu 11 päivänä heinäkuuta 1991, oliiviöljyn ja uutetun oliiviöljyn ominaisuuksista sekä niiden määritysmenetelmistä (EYVL L 248, 5.9.1991, s. 1).
      
      
         
            LIITE
            Unioni puoltaa oliiviöljyihin ja oliivin puristemassaöljyihin sovellettavan kauppastandardin COI/T.15/NC No. 3/Rev. 13 tarkistamista 25 päivän marraskuuta ja 29 päivän marraskuuta 2019 välisenä aikana pidettävässä jäsenneuvoston 110. kokouksessa tai jäsenneuvoston kirjeenvaihdolla tapahtuvassa päätöksentekomenettelyssä, joka on aloitettava ennen kesäkuussa 2020 pidettävää jäsenneuvoston seuraavaa säännöllistä kokousta. Kyseisessä tarkistuksessa korjataan muotoseikkoja puhtausvaatimuksia ja laatukriteereitä koskevissa osioissa ja lisätään uusi päätöksentekokaavio, joka koskee neitsytoliivilamppuöljyjä.
            Unionin edustajat jäsenneuvostossa voivat sopia teknisistä mukautuksista muihin kansainvälisen oliivineuvoston menetelmiin tai asiakirjoihin ilman uutta neuvoston päätöstä, jos kyseiset tekniset mukautukset johtuvat ensimmäisessä kohdassa tarkoitetusta tarkistuksesta.